Публикувано на 10/26/2015 10/26/2015 от liakolekcia	Posted in БИБЛИЯТА с ЛИЯ, НАЧАЛОС етикети библия, ежедневен прочит, списание ЛИЯ
26 ден от плана „31 дни с Притчи“
библейски текст: Притчи 26 глава
Вчера много от нас гласувахме, защото сме добри християни и никога не губим надежда за нещо добро, дори и да не го виждаме. Но защо тогава се прокрадват смесени чувства, защо не успяваме да се отърсим от усещането, че ще бъдем изиграни. Подозрението, че някой се възползва от нас е стар български проблем. Може би горчивият опит от миналото доминира в спомените ни и ни убеждава в липсата на полезен ход пред нас…
Стих 8 – „Да окажеш чест на безумния е все едно да хвърлиш скъпоценен камък в грамада.“
На кого даваме „скъпоценния камък“ на своето доверие?
Ние не сме обикновени оптимисти, нито наивни хора, готови да повярват на всичко и всеки. Нашата добронамереност се дължи на вярата ни в Бог. На Него оказваме чест и Му даваме пълното си доверие – уверени, че Той има добро за нас и е обещал благословение за онези, които Го търсят. Вчера гласувахме за хора, за които знаем, че носят в сърцата си страх от Бога. Както знаем, „страхът от Бога е начало на мъдростта“.
Нашите „скъпоценни камъни“ не отиват на „грамадата“ на недоволството и мърморенето. Ние ги предаваме на Бог, чието ухо с готовност слуша молитвите на светиите Си. На Него предаваме бъдещето на страната си и всеки неин управник! Защото:
„Сърцето на царя е в ръката на Господа, както водните потоци: Той го насочва натам, накъдето поиска.“ (Притчи 21:1)
МОЛИТВА: Господи, само Ти Си всесилен и вечен. В Твоята ръка са настоящето и вечността. Вярвам, че Си готов да покажеш Своята мощ в помощ на онези, чиито сърца са напълно предадени на Теб – помогни на нас, Господи, защото на Теб се уповаваме! Предаваме новоизбраните управници на България в Твоята ръка и Те молим да направляваш сърцата им според Своята воля!